Nicușor Constantinescu, cercetat pentru plăți nelegale: tranșe din bani au ajuns la TelDrum/ Fostul șef al CJC se simte ”torturat” de procuror și i-a făcut plângere la SIIJ

Nicușor Constantinescu a fost audiat luni la DNA Constanța, în calitate de suspect, pentru că este vizat în alte două noi dosare penale, potrivit info-sud-est.ro. Procurorii susțin că fostul președinte al Consiliului Județean Constanța (CJC) a făcut plăți nelegale către Regia de Drumuri din Constanța, iar tranșe din acești bani au ajuns la ”firma TelDrum, a lui domnul Dragnea”, așa cum a declarat Constantinescu după audieri.

Fostul președinte al CJC, care ispășește în prezent o condamnare definitivă, a declarat că se simte ”torturat” de Andrei Bodean, procurorul care îl anchetează, și că i-a făcut acestuia o plângere la Secția de Investigare condusă de facto de Adina Florea, fostă șefă a lui Bodean, pe vremea când actualul șef al DNA Constanța era criminalist.

După audierea lui Nicușor Constantinescu, avocatul acestuia, Marius Mocanu, a declarat presei că fostul președinte al Consiliului Județean este vizat în alte două dosare penale deschise la DNA Constanța și care urmăresc presupuse fapte din 2015 și 2017: ”Ambele dosare sunt disjunse dintr-un raport al Curții de Conturi ce vizau un control la Regia Autonomă Județeană de Drumuri și Poduri din Constanța și vizează plăți nelegale efectuate de domnul Constantinescu în calitate de ordonator principal de credit la Consiliul Județean Constanța, plăți care au fost virate către RAJDP pentru efectuarea unor lucrări”, a declarat Marius Mocanu, avocatul lui Nicușor Constantinescu, citat de ziarul ziuaconstanta.ro.